Ro iamɨnhi irə nəkur Jerusalem me nepwɨn həni mə,
“Rosi iəmə i in i nəmə asori me kamhəmwur mə tuhousi əpune uə?
Hətoni ro in raməɡkiari ia nəmri nərmama me pam,
mətə irəha həpkɨnise mhə in.
Rosi nəmə asori me həukurən pərhien mə iəmə i in Kristo uə?
Mətə kɨtaha səukurən kwopun sə iəmə i ruku pen ikɨn.
Nəpɨn iəmə nəha Kristo trier pehe,
iərmama riti trɨpkukurən mhə kwopun ruku pen ikɨn.”
Ro iamɨnhi irə nəpɨn Iesu ramahatən nərmama ia nimwə səvəi Kumwesən,
in rəkwein əpwəmwɨs,
mɨni mə,
“Rerɨmiaha ramrhi mə hiəukurən iou,
mhəukurən mwi kwopun iakuku pen ikɨn,
mətə kɨmiaha hiəreirei.
Iou iapkuvehe mhə ia nətərɨɡien atukw səiou.
Iəmə sə rɨnərhi pehe iou iakuvehe in pərhien.
Kɨmiaha hiəreirei in.
Iou iakukurən in,
tɨ nəri nə mə iakuku pen irə,
nənə in rərhi pehe iou iakuvehe.”
Ro iamɨnhi irə nəmə asori me kamhəmwur mə tuhəkwtəmhiri Iesu,
mətə iərmama riti riwən rəkwtəmhiri in tɨ nəri nə mə nəpɨn səvənhi rɨpkuvehe mhə ihi.
Mətə nərmama həpɨk ia kwopun nəha həni nɨpərhienien ia Iesu,
mamhəni mə,
“Nəpɨn iəmə nəha Kristo trier pehe,
in trəpwəh noien nɨmtətien me rɨpɨk mwi məpi raka səməme iəmə i rɨno.”
Farisi me həreɡi nərmama me kamhəsiwən mamhəni narimnari me i ia Iesu.
Ro pen irəha mɨne pris asori me hərhi pen iotukwininari me nepwɨn həuvən mə tuhəkwtəmhiri in.
Ia nəpɨn nəha Iesu rɨni mə,
“Takarə nəpɨn ouihi a kɨtaha m kɨmiaha nənə mevən tɨ Iəmə sə rɨnərhi pehe iou iakuvehe.
Kɨmiaha tihətui iou,
mhəpwəh nətoniien iou,
tɨ nəri nə mə kwopun takarə ikɨn ko kɨmiaha hiəpkəuvən mhə ikɨn.”
Ro iamɨnhi irə nəmə asori me səvəi nəkur Isrel həɡkiari mɨnraha me,
mamhəni mə,
“In nəha təkwtəkwuni iəmə i trevən pəku səpwəh nətoniien in?
Rosi trevən ia tənəmtənə me ia kwopun me nəha nəkur Isrel kamharə ikɨn irəha nəkur Kris,
mahatən nəkur Kris uə?
In rɨni iamɨnhi irə mə,
‘Kɨmiaha tihətui iou,
mhəpwəh nətoniien iou.
Kwopun takarə ikɨn ko kɨmiaha hiəpkəuvən mhə ikɨn.’
?Nəɡkiariien nəha nɨpwran rəfo irə?”
Nəpɨn sampam səvəi nəveɡɨnien asori nəha,
in nə nəpɨn sə rasori ia nəpɨn me nepwɨn,
Iesu rɨskəmter,
məkwein əpwəmwɨs,
mɨni mə,
“Trɨni mɨnuə kɨmiaha riti rəkwakwa,
uvehe tukw iou,
mənɨmwi.
Iərmama sə rani nɨpərhienien ia nirak,
Nəkukuə Ikinan ruvəni raka iamɨnhi irə mɨnuə nui sə rauvei pen nɨmɨruien trier fwe ia rerɨn maiu rəmwhen ia nui arɨs me.”
Iesu rɨni nəɡkiariien i maməɡkiari ia Nənɨmwɨn Ikinan.
In i Nənɨmwɨn sə nərmama səməme kamhəni nɨpərhienien ia Iesu tuhəuvehi.
Mətə ia nəpɨn nəha kəpwəh ihi nuvei penien Nənɨmwɨn nəha mɨnraha,
tɨ nəri nə mə kɨpkuvehi utə mhə ihi Iesu rɨrərɨɡ pen fwe ia neiai.
Nəpɨn irəha həreɡi nəɡkiariien me nəha,
nərmama nepwɨn həni mə,
“Nɨpərhienien iəmə i in profet nəha kɨməni mə truvehe.”
Nepwɨn həni mə,
“In i Kristo.”
Mətə nepwɨn həni mə,
“Rekəm.
Iəmə nəha Kristo trɨpkuku pen mhə ia tənə Kalili.
Nəkukuə Ikinan rɨni mə Kristo truku pen ia kwənəkwus səvəi Kiɡ Tevɨt.
In trətui ia Petlehem,
rukwənu səvəi Kiɡ Tevɨt ia tənə Jutia.”
Ro iamɨnhi irə nərmama me nəha həuai irəha me tɨ Iesu.
Nepwɨn hokeikei mə tuhəkwtəmhiri in,
mətə iərmama riti riwən rəkwtəmhiri.
Nəmə asori me səvəi nəkur Isrel həpkɨni mhə nɨpərhienien ia Iesu
Ia nəpɨn nəha iotukwininari me nəha hərərɨɡ mhəuvehe tɨ pris asori me mɨne Farisi me,
nənə nəmə asori me i həres pen irəha i mə,
“Rəfo kɨmiaha hiəpwəh nuvehiien Iesu mhəuvehi mhəuvehe?”
Mɨreɡi iotukwininari me həni mə,
“Kɨmaha iahəpkreɡi raka mhə iərmama riti raməɡkiari rəmwhen ia iəmə nəha.”
Mɨreɡi Farisi me həni pen tɨ nirəha i mə,
“Rosi in reikuə ia kɨmiaha,
mo kɨmiaha mwi hiəruei uə?
Rəfo?
Kɨmiaha hiətoni iəmə asori riti səkɨtaha uə Farisi riti rɨni nɨpərhienien irə?
Rekəm!
Mətə nərmama me nəha səməme kamhəkurirə in həreirei Loa səvəi Moses.
Ro pen Kumwesən raməkwein ərəha ia nirəha.”
Nikotimas,
iəmə sə rɨmavən mətə Iesu fwe kupwən,
in riti ia Farisi me i.
In rɨni pen tɨ nirəha i mə,
“Loa səkɨtaha raməfni irə?
Ko kɨtaha səkiri iərmama riti mə noien səvənhi rərha mətə səpkukupwən mhə mhəreɡi nəɡkiariien səvənhi,
mhətui nəfe noien in ramo?”
Mɨreɡi irəha həni mə,
“Rosi ik mwi ik iəmə Kalili uə?
Əvsini Nəkukuə Ikinan mətoni ro mə profet riti trɨpkutə mhə fwe tənə Kalili.”
Nərmama havən kɨrkɨri,
mamhəuvən fwe imwənraha me.